b'\n_START_ARTICLE_\nPreben Pedersen\n_START_PARAGRAPH_\nPreben Pedersen (d\xc3\xb8d den 16. august 2003) var en dansk soldat med rang af overkonstabel af 1. grad ved Jydske Dragonregiment._NEWLINE_Preben Pedersen var den f\xc3\xb8rste danske soldat, som mistede livet i Irak. Han blev 34 \xc3\xa5r.\n_START_SECTION_\nD\xc3\xb8ds\xc3\xa5rsagen\n_START_PARAGRAPH_\nPreben Pedersen blev dr\xc3\xa6bt, da han under tjeneste i n\xc3\xa6rheden af Al-qurnah om natten den 16. august stoppede en ladvogn med irakere for at kontrollere deres identitet. Da han satte sig op p\xc3\xa5 ladvognen, s\xc3\xa5 en anden dansk soldat hans hoved komme til syne, blev bange og affyrede sit v\xc3\xa5ben i den tro, at en opr\xc3\xb8rer ville dr\xc3\xa6be ham._NEWLINE_Preben Pedersen blev h\xc3\xa5rdt s\xc3\xa5ret og d\xc3\xb8de ved ankomsten til et britisk felthospital._NEWLINE_Under episoden blev to irakere dr\xc3\xa6bt, da en tredje soldat troede de havde skudt Preben Pedersen. Soldaterne blev senere frifundet af Forsvarets audit\xc3\xb8rkorps, fordi de ikke kunne have set, hvem de dr\xc3\xa6bte, da det var m\xc3\xb8rkt. Audit\xc3\xb8rkorpset fandt frem til at soldaterne ikke havde dr\xc3\xa6bt Preben Pedersen med vilje og at de blot var/blev bange. De to dr\xc3\xa6bte irakeres p\xc3\xa5r\xc3\xb8rende blev senere tildelt erstatning af h\xc3\xa6ren.\n_START_SECTION_\nPolitisk uro omkring overkonstabelens d\xc3\xb8d\n_START_PARAGRAPH_\nDen dav\xc3\xa6rende forsvarsminister Svend Aage Jensby, blev kritiseret af tidligere soldater for at have h\xc3\xa5ndteret sagen om Preben Pedersens d\xc3\xb8d d\xc3\xa5rligt. If\xc3\xb8lge en meddelelse fra nyhederne p\xc3\xa5 TV2, s\xc3\xa5 var irakerne ubev\xc3\xa6bnede, imens det hos det danske forsvar blev offentliggjort at irakerne, havde startet ildkampen. Det f\xc3\xb8rte til h\xc3\xa5rd kritik af forsvarsministerren, da forsvarsministeriet l\xc3\xa6nge havde k\xc3\xa6mpet for st\xc3\xb8rre \xc3\xa5benhed, hvad angik kommunikationen mellem befolkningen og det danske forsvar. Flere opfordrede ministeren til at tage sin afsked, men han valgte at blive p\xc3\xa5 posten, p\xc3\xa5 trods af den h\xc3\xa5rde kritik.\n_START_SECTION_\nPreben Pedersen \xc3\xa6ret\n_START_PARAGRAPH_\nOverkonstabel Preben Pedersens lig blev den 20. august 2003 returneret til Danmark. Da hans fly landede ved flyvestation Aalborg, blev der holdt en milit\xc3\xa6r mindeh\xc3\xb8jtidelighed, hvor hans kiste var sv\xc3\xb8bt i et dannebrog-flag og hvor der ovenp\xc3\xa5 l\xc3\xa5 en sort baret og en pude med medaljer. Under h\xc3\xb8jtideligheden holdt chefen for Jydske Dragonregiment en tale, hvor han udtalte:_NEWLINE_\xc2\xbbDen st\xc3\xb8rste sorg har ramt dig, Bente (Pedersens mor), som mor. Og I s\xc3\xb8skende har mistet Preben, som I holdt s\xc3\xa5 uendeligt meget af. Selv nok s\xc3\xa5 megen medf\xc3\xb8lelse kan ikke bringe Preben tilbage. Men I skal vide, at Prebens navn og mindet om ham vil leve videre i regimentets historie, ligesom han altid vil v\xc3\xa6re savnet af jer,\xc2\xab_NEWLINE_\xc2\xbbLad det v\xc3\xa6re en tr\xc3\xb8st, at Preben gav sit bidrag til freden og et bedre liv for mange civile mennesker og uskyldige b\xc3\xb8rn i de mange missioner, hvor han gjorde tjeneste.\xc2\xab_NEWLINE_\xc2\xbbHver gang beviste Preben, at han fungerede selv under meget pressede og farlige situationer. Preben gjorde ikke meget v\xc3\xa6sen af sig, men kammeraterne var altid sikre p\xc3\xa5, at han stod last og brast med dem, og at de kunne tr\xc3\xa6kke p\xc3\xa5 hans store rutine,\xc2\xab_NEWLINE_Preben Pedersen havde f\xc3\xb8r han kom til Irak, v\xc3\xa6ret udsendt 7 gange. Han havde tjent ved FNs fredsbevarende styrker i Cypern, Bosnien og NATOs fredsbevarende styrker i Bosnien og Kosovo._NEWLINE_Preben Pedersen blev den 23. august 2003, begravet ved T\xc3\xa5rs Kirke i Vendsyssel, hvor han og hans far ligger begravet. Familien valgte at tildele ham en milit\xc3\xa6r begravelse, under begravelsen deltog dav\xc3\xa6rende forsvarsminister Svend Aage Jensby, forsvarschefen Hans Jesper Hels\xc3\xb8, Oberst Kurt Mosgaard (dav\xc3\xa6rende chef for Jydske Dragonregiment), den britiske og amerikanske milit\xc3\xa6rattach\xc3\xa9 og dele af T\xc3\xa5rs befolkning._NEWLINE_Hans dekorationer omfatter: FN-medaljen for tjeneste i Cypern og Bosnien, NATO-medaljen for tjeneste i Bosnien og Kosovo og Forsvarets medalje for Faldne og S\xc3\xa5rede i tjeneste.\n_START_SECTION_\nForanstaltninger\n_START_PARAGRAPH_\nEfter Episoden indk\xc3\xb8bte Forsvaret 1801 stk. Selex H-4855 50/100mw radioer (Personal Role Radio (PRR)). Disse radioer blev udleveret til enkeltmand mhp. at forbedre koordinationen internt i grupperne.'